ྒྱ་གང་ཆེ་བཤམ་མོ། ། གཉིས་པ་དངོས་བཞི་ནི་མགོན་པོ་ཡིད་བཞིན་ནོར་བུའི་བདག་བསྐྱེད་བཟླས་པ་དང་བཅས་པ་བསྙེན་པའི་སྐབས་བཞིན་ཉམས་སུ་བླངས་ལ། བུམ་པ་ཨ་མྲྀ་ཏས་བསངས། སྟོང་པར་སྦྱངས། སྟོང་པའི་ངང་ལས་བྷྲུཾ་ལས་བྱུང་བའི་རིན་པོ་ཆེའི་བུམ་པ་ཕྱི་བུམ་པའི་རྣམ་པ་ལ་ནང་ལྷའི་གཞལ་ཡས་ཁང་དུ་གྱུར་པའི་ནང་དུ་པདྨ་དང་ཟླ་བའི་གདན་གྱི་སྟེང་དུ་ཧྲཱིཿལས་གཟི་ལྡན་མགོན་པོ་སྐུ་མདོག་དཀར་པོ་ཞལ་གཅིག་ཕྱག་དྲུག་པ། གཡས་ཀྱི་དང་པོ་ན་ཡིད་བཞིན་གྱི་ནོར་བུ་རིན་པོ་ཆེ། གཉིས་པ་ན་ནེའུ་ལེ་ནོར་བུ་སྐྱུགས་པ་མགྲིན་པ་ནས་ཁ་ནང་དུ་བསྟན་ཏེ་བཙིར་བ། གསུམ་པ་ན་རིན་པོ་ཆེ་གཏེར་གྱི་བུམ་པ། གཡོན་གྱི་དང་པོས་གཅོད་པའི་འཁོར་ལོ། གཉིས་པ་ན་ནེའུ་ལེ་ནོར་བུ་སྐྱུགས་པ་ཁ་ནང་དུ་བསྟན་ཏེ་ཁ་སྦུབ་ཏུ་འཛིན་པ། གསུམ་པ་འགུགས་པའི་ཕྱག་རྒྱ་མཐེ་བོང་སྲིན་ལག་བཀུག་པ། སྐུ་ལ་རིན་པོ་ཆེའི་ཆུན་འཕྱང་དུ་མས་བརྒྱན་པ། སྤྱི་བོར་བླ་མ་དབང་གི་རྒྱལ་པོ་ཕྱག་གཉིས་ཀྱིས་ནེའུ་ལེའི་སྐེ་བཅིངས་པ། མགོན་པོའི་ཞབས་གཉིས་འགྲོ་འཕྲོ་ལ་ཚོམ་སྟེ་བཞུགས་པ་འདྲ་བའི་འོག་ན་ཚོགས་བདག་ཁ་གཤམ་ནས་ནོར་བུ་སྐྱུགས་པ་མནན་པ། འཁོར་མཁའ་འགྲོའི་ཚོགས་ཀྱིས་བསྐོར་བ་ཡེ་ཤེས་ཀྱི་མེ་རི་འབར་བའི་དབུས་ན་བཞུགས་པའི་སྤྱི་བོར་ཨོཾ། མགྲིན་པར་ཨཱཿཐུགས་ཀར་ཧཱུཾ་གིས་མཚན་པ། དེ་ལས་འོད་ཟེར་འཕྲོས་པས་བསིལ་བ་ཚལ་སོགས་གར་བཞུགས་ཀྱི་གནས་ནས་བསྒོམས་པ་དང་འདྲ་བའི་ཡེ་ཤེས་པ་སྤྱན་དྲངས། ཛཿཧཱུཾ་བཾ་ཧོཿགཉིས་སུ་མེད་པར་གྱུར། སླར་ཡང་ཐུགས་ཀའི་ཧཱུཾ་ལས་འོད་ཟེར་འཕྲོས། དབང་གི་ལྷ་རྣམས་སྤྱན་དྲངས། ཁྱེད་རྣམས་ཀྱིས་འདི་ལ་མངོན་པར་དབང་བསྐུར་དུ་གསོལ། ། ཞེས་གསོལ་བ་བཏབ་པས། དེ་རྣམས་ཀྱིས་ཡེ་ཤེས་ཀྱི་བདུད་རྩིས་གང་བའི་བུམ་པ་ཐོགས་ནས། ཨོཾ་སརྦ་ཏ་ཐ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། ཞེས་དབང་བསྐུར། སྐུ་ཡེ་ཤེས་ཀྱི་བདུད་རྩིས་གང་། མི་བསྐྱོད་པས་དབུ་བརྒྱན་པར་གྱུར། མཆོད་པ་བྱིན་རླབས་བདག་བསྐྱེད་ལྟར་བྱས་ལ། ཨོཾ་གུ་རུ་མཧཱ་ཀ་ལ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཧཱུཾ་སྭཱཧཱ། ཞེས་སོགས་ཀྱི་ཆུ་གཉིས་ཉེར་སྤྱོད་རོལ་མོ་འདོད་ཡོན་ལྔ་རྣམས་འབུལ། སྤྲོ་ན་རྒྱལ་སྲིད་སྣ་བདུན་སོགས་ཀྱང་འབུལ་ཞིང་། མཆོད་ཕྲེང་གི་ཚིགས་བཅད་སྐབས་སུ་འོས་པ་སྦྱར་ཀྱང་ལེགས། ཨོཾ་གུ་རུ་མཧཱ་ཀ་ལ་ས་པ་རི་ཝཱ་ར་ཨོཾ་ཨཱཿཧཱུཾ་གིས་ནང་མཆོད་འབུལ། ཕྱོགས་བཅུ་དུས་གསུམ་སངས་རྒྱས་ཐམས་ཅད་ཀྱི། ། ཞེས་སོགས་ཤོ་ལོ་ཀས་བསྟོད། བཟླས་པ་བྱ་བ་ནི། གཟུངས་ཐག་ནས་བཟུང་ལ། མགོན་པོའི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧྲཱིཿཡིག་གི་མཐར། ཨོཾ་མཧཱ་ཀ་ལ་ག་ན་པ་ཏི་ཡེ་སྭཱཧཱ། ཞེས་པའི་སྔགས་ཀྱིས་བསྐོར་བ། རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས་པ་གཟུངས་ཐག་ལ་འཁྲིལ་ཏེ་སོང་བུམ་པའི་ལྷའི་ཐུགས་ཀར་ཕོག་པས་ཐུགས་རྒྱུད་བསྐུལ་ཏེ་སྐུ་ལས་འོད་བྱུང་བ་བུམ་པའི་རྫས་ལ་ཕོག་པས་རིན་པོ་ཆེ་དང་བདུད་རྩིའི་རང་བཞིན་དུ་གྱུར་པས་ཁང་ཁྱིམ་དང་བང་མཛོད་ཐམས་ཅད་གང་། སྔགས་ཀྱི་འོད་ཟེར་གྱིས་འཇིག་རྟེན་ཁམས་ཀྱི་དགོས་འདོད་ཐམས་ཅད་བཀུགས་ནས་བུམ་པའི་ནང་དུ་ཐིམ་པས་གྱུར་པར་བསམ་ལ། སྔགས་རྩེ་གཅིག་ཏུ་བཟླའོ། ། བཟླས་པའི་མཇུག་ཏུ་ཡིག་བརྒྱས་ལྷག་ཆད་བསྐང་། གཏོར་མ་བྱིན་གྱིས་བརླབ་ལ། བུམ་པའི་ནང་གི་ལྷ་ལ་འབུལ། ཕྱི་ནང་གི་མཆོད་པ་དང་། བསྟོད་པ་ཅི་ལྟར་རིགས་པའི་རྗེས་སུ། ཇོ་བོ་གཟི་ལྡན་བདག་ལ་དགོངས་སུ་གསོལ། ། བདག་མིང་འདི་ཞེས་བྱ་བ་ཡི། ། ཞེས་སོགས་གང་འོས་སྦྱར་ལ། རྫོགས་པའི་བྱང་ཆུབ་སྒྲུབ་པ་ལ། ། སྦྱིན་པ་ཡོངས་སུ་རྫོགས་པའི་ཕྱིར། ། འབྱོར་པ་ཆེན་པོའི་དངོས་གྲུབ་སྩོལ། ། ཞེས་ལན་གསུམ་མམ་བདུན་གྱིས་གསོལ་བ་བཏབ། དགེ་པ་བསྔོ། ཐུན་ཕྱི་མ་རྣམས་ལ་སྔར་ཡོད་གསལ་འདེབས་ཚུལ་གྱིས་བསྐྱེད་པ་དང་། སྒྲུབ་གྲོགས་མང་ན་སྔགས་རྒྱུན་བར་མ་ཆད་དུ་སྒྲུབ་པ་སོགས་གཏོར་སྒྲུབ་དང་འདྲ། དེ་ལྟར་ཐུན་བཞི་འམ་དྲུག་ལ་སོགས་པར་བཅད་དེ་འབད་པས་སྒྲུབ་པས་རྟགས་ཀྱི་རིམ་པ་ནི་ཡིག་རྙིང་ལས། སྒྲུབ་པ་བྱེད་པའི་དུས་སུ་ནི། ། ནོར་རྫས་འབུལ་བ་བྱུང་ན་བཟང་། ། ཞལ་མཐོང་བ་ནི་རབ་ཡིན་ནོ། ། རྨི་ལམ་རྟགས་ནི་འདི་ལྟ་སྟེ། ། མེ་ཏོག་འཐུ་དང་རྩས་མ་བརྡ། ། གཞན་གྱིས་ཟས་ནོར་འབུལ་བ་དང་། ། ཕྱིང་པ་གོས་དཀར་གྱོན་པ་དང་། ། ཆུ་ཡི་ལོངས་སྤྱོད་བྱེད་པ་དང་། ། གོ་ཆ་དམག་མི་རྨི་ན་བཟང་། ། ཞེས་པ་ལྟར་བྱུང་བྱུང་གི་བར་དུ་སྒྲུབ་པའམ། སྤྱི་བཏང་སྔགས་འབུམ་ཕྲག་གསུམ་མམ། དུས་ཞག་བདུན་ལ་སོགས་པའི་བར་དུ་སྒྲུབ་པར་བྱའོ། ། སྒྲུབ་པ་ཐོན་ཉིན། གསོལ་འདེབས་ཀྱི་མཇུག་ཏུ། བཏང་རག་གི་མཆོད་པ་ཕུལ། ཡིག་བརྒྱ་མང་དུ་བཟླས་ལ་ལྷག་ཆད་ཁ་བསྐངས། མ་རྙེད་ཡོངས་སུ་ཞེས་སོགས་ཀྱིས་ནོངས་པ་བཟོད་པར་གསོལ། འདི་ནི་རྟེན་དང་ལྷན་གཅིག་ཏུ། ནས། སྩལ་དུ་གསོལ། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཞེས་བརྟན་བཞུགས་བྱའོ། ། གསུམ་པ་རྗེས་ཀྱི་ཆོ་ག་ནི། བུམ་པ་སྦ་ལུགས། དགེ་འདུན་གྱི་གཙུག་ལག་ཁང་གི་ཁྱམས་ཀྱི་ནང་ངམ། རང་གི་གནས་ཁང་བང་མཛོད་ལ་སོགས་པར་གྱང་ལོགས་ལ་མཐོ་དམའ་ཐོག་མཚམས་ལས་ཅུང་ཟད་དམའ་བར་ཁུང་བུ་གྲུ་བཞི་པ། དཔང་ཁྲུ་གང་ཡོད་པ་བྱས་པའི་ནང་དུ་ཞལ་ཞལ་ལེགས་པར་བྱས་པ་མཚལ་གྱིས་བྱུགས། གཡས་གཡོན་རྒྱབ་གསུམ་གྱི་ངོས་ལ། སིནྡྷུ་རའི་གཡུང་དྲུང་རེ་བྲིས། དེ་སྟེང་དུ་མཐིང་ཤོག་ལ་གསེར་གྱིས་པདྨ་འདབ་བརྒྱད་བྲིས་པ་བཏིང་། དེའི་སྟེང་དུ་བུམ་པའི་ཞལ་ཁང་པའི་ཕུགས་སམ། བང་མཛོད་ཀྱི་ཁང་པ་ལ་བསྟན་ནས་བཞག། ཡང་གྱང་ལོགས་ལ་ཁུང་བུ་བྱེད་མི་བདེ་བའམ། སྦྲ་གུར་ལྟ་བུ་ཡིན་ན་ཤིང་གི་སྒྲོམ་བུ་ཚད་སོགས་གོང་ལྟར་བཅོས་པའི་ནང་དུ། པདྨ་འདབ་བརྒྱད་བཏིང་བའི་ཁར་བུམ་པ་བཞག་ཀྱང་རུང་། བུམ་པའི་མདུན་དུ་ཡིག་རྙིང་ལས། མར་གྱི་གཏོར་མ་བཞག་པར་གསུངས་པ་ལྟར་རམ། ཡང་ན་ནས་དཀར་རྗེན་བཏགས་ལ། རིན་པོ་ཆེ་དང་། སྨན་བཟང་པོ་བསྲེས་ལ། ཆང་དང་མར་ཁུ་བཙག་ཐག་ཆོད་པས་ཁུ་བ་བྱས་ཤིང་། དབང་ལག་སོགས་ཀྱི་དམ་རྩི་དང་བཅས་པ་ལོ་མང་པོ་སོང་ཡང་མི་རུལ་ཞིང་སེམས་ཅན་མི་འཇུག་པའི་ཐབས་བྱས་ཏེ་གཏོར་མ་ནོར་བུའི་རྒྱན་དང་ལྡན་པ་བྱས་ལ་བཞག། ཕྱི་ནང་གི་མཆོད་པའང་བཤམས། རང་ཉིད་མགོན་དཀར་གྱི་བདག་བསྐྱེད་བསྒོམས། བུམ་པའི་ནང་དུ་སྔར་ཡོད་གསལ་འདེབས་ཚུལ་གྱིས་གཟི་ལྡན་བསྐྱེད། ཡེ་ཤེས་པ་བསྟིམ་པ་དབང་བསྐུར་རྒྱས་གདབ་རྣམས་བྱས་ལ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་། ཁྱད་པར་མགོན་པོ་ཡིད་བཞིན་གྱི་ནོར་བུའི་ལྷ་ཚོགས་འཁོར་དང་བཅས་པ་བདག་ལ་དགོངས་སུ་གསོལ། ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་གྱི་ཁམས་རྣམས་མི་གནས་པའི་མྱ་ངན་ལས་འདས་པའི་ས་ལམ་བཞག་གི་བར་དུ་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། བྱེ་བྲག་ཏུ་ཡང་རྟེན་འདི་ལ་ས་དང་ཆུ་དང་མེ་དང་རླུང་གི་གནོད་པས་མ་ཞིག་གི་བར་དུ་བརྟན་པར་བཞུགས་ནས་སེམས་ཅན་གྱི་དོན་དཔག་ཏུ་མེད་པ་མཛད་དུ་གསོལ། ཞེས་ལན་ཉེར་གཅིག་གིས་གསོལ་བ་བཏབ། ཕྱི་ནང་གི་མཆོད་པ་རྣམས་བྱིན་གྱིས་བརླབ་ལ་ཚིགས་བཅད་སྔགས་དང་བཅས་པས་ཕུལ། བསྟོད་པ་བྱ། གཏོར་མ་བྱིན་གྱིས་བརླབས་ལ་གོང་བཞིན་འབུལ། མཆོད་བསྟོད་མདོར་བསྡུས་བྱའོ། ། དེ་ནས་རང་དང་བུམ་ནང་གི་མགོན་པོའི་ཐུགས་ཀའི་མཁའ་འགྲོ་མ་ལས་དེ་འདྲ་བ་དཔག་ཏུ་མེད་པ་འཕྲོས་པས་ལྷ་དང་མིའི་རིན་པོ་ཆེ་དང་། འབྱོར་པའི་ཁྱད་པར་ཅི་ཡོད་པ་བཀུག་སྟེ་བུམ་པའི་ནང་གི་རིན་པོ་ཆེ་ལ་སོགས་པ་རྣམས་ལ་ཐིམ་པར་ཡང་ཡང་བསམ་ལ། བུམ་པའི་མགུལ་དུ་གཟུངས་ཐག་བཏགས་པ་ནས་བཟུང་ལ། གུ་རུ་མཧཱ་ཀཱ་ལ་ཧ་རི་ནི་ས་སིདྡྷི་ཛཿཞེས་པ་དང་། ཨོཾ་མཧཱ་ཀཱ་ལ་ག་ན་པ་ཏི་ཡེ་སྭཱཧཱ། ཞེས་པ་གཉིས་སྟོང་ཕྲག་རེ་བཟླས། དེའི་ཚེ་དམིགས་པ་ནི། བུམ་པའི་ནང་གི་ནོར་རྫས་རྣམས་ལུད། མགོན་པོའི་ཕྱག་གི་བུམ་པ་དང་། ཐོད་པ་ནས་ཀྱང་ལུད། ནེའུ་ལེ་དང་ཚོགས་བདག་གི་ཁ་གཤམ་ནས་ཀྱང་རིན་པོ་ཆེ་ལྷུག་ལྷུག་ལུད་ནས་གནས་ཁང་དང་གཙུག་ལག་ཁང་ལ་སོགས་པའི་ནང་ཐམས་ཅད་མི་ཤེས་པ་ཙམ་དུ་ཁེངས་པར་བསམ་མོ། ། དེ་ནས་ཡིག་བརྒྱ་ལན་གསུམ་དང་། ནོངས་པ་བཟོད་གསོལ། བརྟན་བཞུགས་རྣམས་གོང་བཞིན་བྱས་ལ་ཤིས་པ་བརྗོད། བུམ་པ་གཏོར་མ་དང་བཅས་པ་མི་བསྒུལ་ཞིང་། ཁུང་བུའི་ཁ་ནང་ངོས་ལ་གཡུང་དྲུང་བྲིས་པའི་ཁ་གཅོད་ཀྱིས་བགབ། ཕྱི་ནས་ཞལ་བ་བྱས་ཏེ་ནོར་བུ་འབར་བ་སོགས་བྲིས་ཏེ་གཞན་ལ་མི་མངོན་པར་བྱའོ། ། དེ་ལྟར་བྱས་ན་གནས་དེར་ཟས་ནོར་ལོངས་སྤྱོད་ཟད་མི་ཤིས་པ་འབྱུང་བར་འགྱུར། དངོས་གྲུབ་རྒྱ་ཆེན་པོ་བྱུང་ན། ཞེན་ཆགས་ཀྱིས་མ་བཅིངས་པར། རྟེན་བཞེངས། དཀོན་མཆོག་མཆོད་པ། སྦྱིན་གཏོང་སོགས་བྱ། དེ་ལྟར་བྱས་ན་ཚེ་འདིར་མ་ཟད་གཞན་དུ་འང་མགོན་པོས་དངོས་གྲུབ་སྩོལ་བར་གསུང་ཏེ། དངོས་གྲུབ་བྱུང་བའི་རྫས་རྣམས་ལ། ། རྟེན་བཞེངས་སྒྲུབ་ལ་བརྩོན་པར་བྱ། ། དཀོན་མཆོག་གསུམ་ནི་མཆོད་པར་བྱ། ། རང་ལ་ཞེན་ཆགས་མེད་པར་བྱ། ། དེས་ནི་བྱང་ཆུབ་སྙིང་པོའི་བར། ། ཁོ་ཡིས་ཡོན་བདག་བྱེད་པར་འགྱུར། ། ཞེས་ཁྱུང་པོའི་སྒྲུབ་ཡིག་ཏུ་གསུངས་སོ། ། ལན་འགར་འཚོ་བ་སྦྱོར་དང་ནོར་སྣ་འགའ། ། སྟེར་ལ་ངོ་བསྲུང་མཐུན་མཇུག་འབད་མཐོང་ན། ། བྱང་ཆུབ་བར་དུ་འདོད་རྒུ་སྩོལ་བའི་ལྷ། ། དགྱེས་པའི་ཐབས་ལ་སྒོ་གསུམ་ཅིས་མི་བརྩོན། ། བཞི་པ་སྦྱིན་སྲེག་གི་ཆོ་ག་ནི། ཡིག་རྙིང་གི་དངོས་ཟིན་ལ། རྒྱས་པ་དང་དབང་གི་སྦྱིན་སྲེག་གཉིས་བཤད་པའི་ཤུགས་ཀྱིས་ཞི་བའི་སྦྱིན་སྲེག་ཀྱང་རུང་བར་ཤེས་ལ། དེ་ཡང་ཐབ་དང་། ཡོ་བྱད་དང་། ཐོག་མཐའ་བར་གསུམ་གྱི་ཆོ་གའི་རིམ་པ་ཐམས་ཅད་ནག་པོ་ཆེན་པོའི་སྦྱིན་སྲེག་ལྟར་ལ། བདག་བསྐྱེད་དང་། འདས་པའི་མེ་ལྷ་གཉིས་ཀ་མགོན་དཀར་ཡིད་བཞིན་གྱི་ནོར་བུ་ལ་བྱེད་པ་དང་། ལྷ་སྔགས་སིདྡྷི་མའི་མཇུག་ཏུ་རྫས་སྔགས་དང་སྤེལ་ཚིག་སྦྱོར་བ་ཡིན་ཅིང་། དབང་གི་སྦྱིན་སྲེག་གི་འཕྲིན་ལས་མཛད་པའི་དམིགས་པ་ནི། མགོན་པོའི་ཐུགས་ཀའི་དབང་སྡུད་ཀྱི་མཁའ་འགྲོ་མ་ལས་རང་འདྲ་དཔག་ཏུ་མེད་པ་སྤྲས་ཏེ། བསྒྲུབ་བྱ་ཕོ་ཡིན་ན། སྙིང་ག་དང་། མོ་ཡིན་ན་བྷ་ག་ནས་ལྕགས་ཀྱུས་བཟུང་སྟེ། ཌཱ་མ་རུའི་སྒྲས་སེམས་མྱོས་པར་བྱས་ཏེ་རང་དབང་མེད་པར་བཀུག་ནས་རང་གི་རྐང་པའི་དྲུང་དུ་བཞག་པས་དབང་དུ་འདུས་པར་བསམ་པ་ཡང་ཡང་བྱེད་པར་གསུང་། ཡིག་རྙིང་དུ། ནང་ནུབ་ཚ་བ་གཡོས་པའི་མེ་ལ་སྦྱིན་སྲེག་བྱེད་པར་གསུང་བའང་ཡོད་ལ། དེས་ནི་སྦྱིན་སྲེག་དངོས་ཀྱི་གོ་མི་ཆོད་ནའང་། བར་ཆད་ཞི་བ་དང་། བསོད་ནམས་གསོག་པའི་དགོས་པ་མི་འགྲུབ་པ་མ་ཡིན་པས་བྱེད་པར་འདོད་ན་མེ་མཆོད་ཀྱི་ལུགས་བཞིན་བགྱིས་པས་ཆོག་གོ། བཞི་པ་ཕྲལ་དུ་ཉེ་བར་མཁོ་བའི་གཏོར་ཆོག་ཐུགས་དམ་བསྐང་བའི་རིམ་པ་རྣམས་ནི་ལོགས་སུ་འགོད་པར་བྱའོ། ། མགོན་པོ་འདི་ཉིད་བསྟེན་ཅིང་མཆོད་པ་དང་གསོལ་བ་འདེབས་པ་ལ། དངོས་གྲུབ་ཐམས་ཅད་བདེ་བླག་ཏུ་འབྱུང་བ་དང་། འདི་ཕྱི་བར་དོའི་གནས་སྐབས་ཐམས་ཅད་དུ་རྗེས་སུ་འཛིན་པ་དང་། ཕྱག་རྒྱ་ཆེན་པོ་མཆོག་གི་དངོས་གྲུབ་མྱུར་དུ་ཐོབ་པར་ཚད་མའི་ལུང་ལས་གསུང་བ་ལ་སྐལ་བ་དང་ལྡན་པའི་སྒྲུབ་པ་པོ་དག་ཡིད་ཆེས་པའི་སྒོ་ནས་རང་གཞན་གྱི་ལེགས་ཚོགས་རྒྱས་པའི་ཐབས་མཁས་ལ་འབད་པར་བྱའོ། ། ཐུགས་རྗེའི་བསིལ་འོད་ཆ་ཙམ་རེག་པས་ཀྱང་། ། རྒུད་པའི་ཚ་གདུང་གཏན་དུ་སེལ་མཛད་པ། ། མགོན་པོ་ཡིད་བཞིན་ནོར་བུ་སྒྲུབ་པའི་ཐབས། ། བླ་མའི་མན་ངག་བཞིན་དུ་གསལ་བར་བཀོད། ། འདི་འདྲ་ཡིད་ཆེས་དད་པའི་རྒྱལ་མཚན་རྩེར། ། མཆོད་ན་འདོད་རྒུའི་དངོས་གྲུབ་འབྱུང་ངེས་ཀྱང་། ། གལ་ཆུང་ཆོས་ལ་བྱེད་པའི་སྐལ་དམན་རྣམས། ། སྒྱེད་བུ་གསེར་དུ་སོང་བའི་དབུལ་པོ་བཞིན། ། རྒྱལ་བས་གསུང་བའི་ཐབས་ཚུལ་མི་སྒྲུབ་པར། ། ཚོང་དང་ཞིང་ལས་བུན་སྐྱེད་གཏོང་བ་སོགས། ། ཁྱིམ་པའི་ལས་ཀྱིས་ཕུན་ཚོགས་སྒྲུབ་འདོད་པའི། ། རབ་བྱུང་གཟུགས་ཅན་འདི་རྣམས་ཀྱེ་མ་བླུན། ། བློ་ལྡན་ཚེ་འདི་སྒྲུབ་ཀྱང་དམ་ཆོས་ཀྱིས། ། བསྒྲུབ་པ་མཆོག་སྟེ་དམ་པ་རྣམས་དང་ནི། ། རྐུན་པོའི་ཕུན་ཚོགས་ཁྱད་པར་ལ་ལྟོས་ཞེས། ། མཁས་པའི་གཞུང་ལས་བྱུང་བ་མང་ཐོས་སམ། ། དེ་ཕྱིར་གཙོ་བོར་རྣམ་གྲོལ་དོན་གཉེར་བའི། ། ཞར་ལ་ཐུན་མོང་དངོས་གྲུབ་སྒྲུབ་པའི་ཐབས། ། འཕགས་བོད་མཁས་གྲུབ་ལས་བརྒྱུད་གདམས་པ་འདི། ། སྐལ་བཟང་སྐྱེ་བོས་ཉམས་སུ་བླང་བའི་རིགས། ། འདི་ཡི་དགེ་བས་ཚེ་རབས་ཐམས་ཅད་དུ། ། བླ་མ་ཡེ་ཤེས་མགོན་པོས་རྗེས་འཛིན་ཅིང་། ། འགྲོ་བའི་དབུལ་ཕོངས་སྡུག་བསྔལ་སེལ་བ་ལ། ། བདག་ཀྱང་ཡིད་བཞིན་ནོར་དང་མཚུངས་པར་ཤོག། ཅེས་མགོན་དཀར་ཡིད་བཞིན་གྱི་ནོར་བུའི་སྒྲུབ་སྐོར་ཡིད་བཞིན་དབང་གི་རྒྱལ་པོའི་བང་མཛོད་ཅེས་བྱ་བ་འདི་ནི། མཆོད་རྟེན་ཐང་བཀྲ་ཤིས་དར་རྒྱས་གླིང་གི་ཁྲི་ཟུར་ཡོངས་ཀྱི་དགེ་བའི་བཤེས་གཉེན་སྔ་ཁོ་ཞབས་དྲུང་རིན་པོ་ཆེས་ལོ་དུ་མའི་བར་དུ་ཡང་ཡང་བསྐུལ་པ་དང་། མགོན་པོ་འདི་ཉིད་དངོས་གྲུབ་མྱུར་བའི་གྲགས་པ་ལ་བརྟེན་ནས། བསྟེན་ཅིང་མཆོད་པར་བྱེད་པ་མང་ནའང་། མན་ངག་གི་གནད་རྣམས་ལེགས་པར་ཤེས་པ་དཀོན་པར་མཐོང་ནས། གཞན་ལ་ཕན་འདོད་ཀྱི་བསམ་པས་ཀུན་ནས་བསླང་ཏེ། བཀའ་དྲིན་མཚུངས་མེད་རྡོ་རྗེ་འཆང་སྟག་ཕུ་བ་ཆེན་པོའི་བཀའ་དྲིན་ལས། ཡེ་ཤེས་མགོན་པོའི་ཆོས་སྐོར་ལ་སྦྱངས་པ་ཅུང་ཟད་བགྱིས་པའི་བཙུན་གཟུགས་དྷརྨ་བཛྲ་གྱིས་ཁྱུང་པོའི་སྒྲུབ་ཡིག་དང་། དབེན་ས་ནས་བརྒྱུད་པའི་འདིའི་མན་ངག་གི་ཡི་གེ་རྣམས་ཀྱི་དགོངས་དོན་གཙོ་བོར་བགྱིས་ཏེ། སྒྱུར་བྱེད་ཅེས་པ་ས་མོ་ཕག་གི་ལོའི་ཆོ་འཕྲུལ་ཆེན་པོའི་ཟླ་བའི་ཡར་ངོའི་ཚེས་བཅུ་མཁའ་འགྲོ་འདུ་བའི་དུས་ཁྱད་པར་ཅན་རྒྱལ་ཕུར་འཛོམ་པའི་འགྲུབ་སྦྱོར་གྱི་ཉིན་དབེན་གནས་བདེ་ཆེན་ཆོས་གླིང་དུ་སྦྱར་བའོ། ། མན་ངག་ཞལ་ཤེས་རྣམས་གསལ་བར་བཀོད